V prevádzke majú dve príležitostné stanice.
Český rádioklub a Slovenský zväz rádioamatérov si pripomínajú 100 rokov od vzniku Československa. Pre rádioamatérov si pripravili špeciálnu aktivitu, ktorá odštartovala 15. augusta a trvať bude až do 31. októbra. Nadšenci počas nej môžu nadviazať spojenie s dvoma príležitostnými stanicami.
"Regulačný úrad pridelil Slovenskému zväzu rádioamatérov príležitostný volací znak OM100CSR. Podobne kolegovia z Českého telekomunikačného úradu pridelili Českému rádioklubu príležitostný volací znak OL100CSR," upozornil na svojom FB profile Regulačný úrad.
Stanice OL100CSR a OM100CSR vysielajú na pásmach KV a VKV. Rádioamatéri majú nadväzovať spojenie rôznymi druhmi prevádzky, za čo sú odmeňovaní bodmi. Ak ich nazbierajú dostatok, získajú bronzový, strieborný alebo zlatý elektronický diplom.
Uskutočnené spojenia sa dajú skontrolovať na webe 100csr.eu . Po splnení podmienok portál rovnako umožňuje stiahnutie spomínaných diplomov.